El títol 1 de la Llei orgànica 6/2006, de 19 de juliol, de reforma de l'Estatut d'autonomia de Catalunya (EAC), recull expressament a l'article 16 el dret de totes les persones a rebre ajuts públics per atendre les càrregues familiars, d'acord amb els requisits que estableix la Llei; alhora que preveu, com a principi rector a l'article 40, el mandat als poders públics de promoure les mesures econòmiques i normatives de suport a les famílies.
El Departament de Benestar Social i Família, mitjançant el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, té atribuït l'exercici de les atribucions sobre les famílies, tasca que duu a terme a través de la Secretaria de Família, d'acord amb el Decret 332/2011, de 3 de maig, de reestructuració del Departament de Benestar Social i Família.
La Llei 18/2003, de 4 de juliol, de suport a les famílies, regula ajuts econòmics destinats a donar suport a les famílies, per tal de millorar el benestar, la qualitat de vida i la protecció dels seus membres.
Igualment, la Llei recull diverses disposicions, entre les quals es troben: l'article 3, que considera que les disposicions d'aquesta també són aplicables a l'acolliment i a les altres situacions jurídiques a les quals les lleis atribueixin o reconeguin els mateixos efectes jurídics que a la família; la disposició addicional 3, que preveu que, en el desplegament reglamentari, es tingui en compte la problemàtica específica de les famílies monoparentals i la de les famílies nombroses; i finalment, la disposició addicional 4, relativa a la perspectiva de gènere, perspectiva que s'ha d'introduir en el desplegament reglamentari de la Llei.
La protecció econòmica familiar es configura sempre com un element per fer front a les noves necessitats que l'arribada d'un fill o filla implica per a la família, com també per ajudar a conciliar la vida familiar i laboral.
Ara bé, tenint en compte la situació socioeconòmica existent actualment a Catalunya, l'ajut regulat en la present Ordre té l'objectiu d'afavorir les famílies amb més dificultats econòmiques per tal de prevenir possibles situacions de vulnerabilitat.
Atesa la Llei 38/2003, de 17 de novembre, general de subvencions, i el seu reglament de desplegament, aprovat mitjançant el Reial decret 887/2006, de 21 de juliol, ambdós de caràcter parcialment bàsic;
Atesa la Llei 1/2012, de 22 de febrer, de pressupostos de la Generalitat de Catalunya per al 2012;
Atesa la Llei 29/2010, del 3 d'agost, d'ús dels mitjans electrònics del sector públic de Catalunya;
L'objecte de la present Ordre és aprovar les bases per a la concessió de l'ajut econòmic per a famílies en què s'hagi produït un naixement, adopció, tutela o acolliment de l'1 de gener de 2012 fins al 31 de desembre de 2012 (ambdues dates incloses) i que no superin un determinat nivell d'ingressos de la unitat familiar, d'acord amb el que s'estableix a l'annex, i obrir la convocatòria per a l'any 2012.
2.1 La partida del pressupost de la Generalitat per al 2012 amb càrrec a la qual s'imputen els ajuts per a les famílies és B05 D/480000100/313A /0000.
2.2 La quantia inicial disponible és de 4.000.000 €.
Aquesta dotació es podrà ampliar en funció de les disponibilitats pressupostàries mitjançant resolució del conseller de Benestar Social i Família.
El termini de presentació de sol·licituds s'inicia l'endemà de la publicació d'aquesta Ordre en el DOGC i finalitza el 31 de desembre de 2012.
Excepcionalment, per a les famílies amb infants nascuts, adoptats, tutelats o acollits durant el mes de desembre de 2012, el termini de presentació de sol·licituds finalitza el 31 de gener de 2013.
Competència i termini màxim per resoldre
4.1 La tramitació de les sol·licituds correspon al Servei de Prestacions Econòmiques i Subvencions de la Secretaria de Família i la resolució, a la persona titular de la Subdirecció de la Secretaria de Família.
4.2 El termini màxim per emetre i notificar a través de correu certificat la resolució és de quatre mesos a comptar de l'endemà de la data de presentació de les sol·licituds.
Transcorregut el termini fixat sense que s'hagi notificat resolució expressa, s'entén desestimada la sol·licitud d'atorgament de l'ajut.
Contra la resolució de concessió o denegació de l'ajut, que no exhaureix la via administrativa, es pot interposar un recurs d'alçada en el termini d'un mes davant de la persona titular de la Subdirecció de la Secretaria de Família o de la persona titular de la Secretaria de Família, que és l'òrgan competent per resoldre, en els termes que estableixen els articles 114 i següents de la Llei 30/1992, de règim jurídic de les administracions públiques i del procediment administratiu comú, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Es deroga l'Ordre BSF/202/2011, de 3 d'agost, per la qual s'aproven les bases per a la concessió de l'ajut econòmica per a famílies en què s'hagi produït un naixement, adopció, tutela o acolliment, sotmès al nivell d'ingressos de la unitat familiar, i s'obre la convocatòria per a l'any 2011.
—1 Es faculta la persona titular de la Secretaria de Família a adoptar les mesures necessàries per a l'aplicació d'aquesta disposició.
Contra l'acte de convocatòria, que exhaureix la via administrativa, i les bases reguladores, les persones interessades poden interposar recurs contenciós administratiu, d'acord amb l'article 10.1.b) de la Llei 29/1998, de 13 de juliol, reguladora de la jurisdicció contenciosa administrativa, davant el Tribunal Superior de Justícia de Catalunya, en el termini de dos mesos a comptar de l'endemà de la data de publicació en el Diari Oficial de la Generalitat de Catalunya.
Amb caràcter previ, contra l'acte de convocatòria, les persones interessades poden interposar recurs de reposició, d'acord amb l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, davant el conseller de Benestar Social i Família, en el termini d'un mes a comptar de l'endemà de la publicació en el Diari Oficial de la Generalitat de Catalunya.
Bases per a la concessió de l'ajut econòmic per a les famílies en què s'hagi produït un naixement, adopció, tutela o acolliment sotmès al nivell d'ingressos de la unitat familiar
L'objecte d'aquestes bases és atorgar l'ajut econòmic al naixement, adopció, tutela o acolliment produïts a partir de l'1 de gener de 2012 fins el 31 de desembre de 2012 (ambdues dates incloses) a famílies que no superin un determinat nivell d'ingressos, per tal de donar suport econòmic a les famílies amb infants nouvinguts per raó de l'atenció que aquestes hi dediquen i per tal de prevenir situacions de vulnerabilitat.
Les famílies que no superin uns ingressos límit de la unitat familiar, que es determinaran multiplicant 14.000 € pel coeficient que pertoqui en funció del nombre de persones que la integren, d'acord amb el que estableix la base 8 de l'annex d'aquesta Ordre, i tinguin infants nascuts, adoptats, tutelats o acollits a partir de l'1 de gener de 2012 i fins el 31 de desembre de 2012.
En els supòsits d'adopció o de tutela o d'acolliment, la data que es té en compte és la del moment en què s'hagi dictat l'acta notarial, la sentència o la resolució administrativa de l'adopció o de la tutela o de l'acolliment.
3.1 S'entén per família nombrosa la que té aquesta condició d'acord amb la legislació específica d'aplicació.
Per ser valorada la família com a nombrosa, s'haurà de disposar del títol vigent corresponent en el moment de presentar la sol·licitud.
3.2 S'entén per família monoparental la que té aquesta condició d'acord amb la legislació específica d'aplicació.
Per ser valorada la família com a monoparental, s'haurà de disposar del títol vigent en el moment de presentar la sol·licitud.
3.4 En els casos d'infants acollits fora del territori de Catalunya, s'equipara la figura de l'acolliment permanent amb la de l'acolliment preadoptiu.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar que preveu aquesta Ordre és compatible amb qualsevol altre ajut familiar atorgat per les administracions públiques.
En tot cas les famílies que sol·licitin l'ajut econòmic hauran de complir els requisits següents:
a) Que com a mínim una de les persones progenitores o assimilades sol·licitants resideixi legalment a Catalunya durant cinc anys, dos dels quals han de ser immediatament anteriors a la data de presentació de la sol·licitud, llevat de les persones retornades que compleixin els requisits que estableix l'article 6 de la Llei 25/2002, de 25 de novembre, de mesures de suport al retorn dels catalans emigrats, a les quals no s'exigeix el període mínim de residència.
La residència a Catalunya cal que sigui de manera efectiva i ininterrompuda.
La residència no es considera interrompuda per absències inferiors a 90 dies durant l'any.
b) Cal que hi hagi convivència dels membres de la unitat familiar en el moment de presentar la sol·licitud.
c) No superar uns ingressos límits d'acord amb el que s'estipula a la base 2 de la present Ordre.
d) Que la/les persona/es sol·licitant/s de l'ajut exerceixi/n la guarda i custòdia de tots els infants que consten a la sol·licitud.
e) Que el pare i/o la mare de l'infant nascut o adoptat que sol·liciti l'ajut n'exerceixi la guarda i custòdia.
f) Que els infants no superin els 12 anys d'edat per als supòsits d'adopció, tutela o acolliment.
g) En cas de tuteles i acolliments, la/les persona/es sol·licitant/s ha/n de ser persona/es física/ques.
—6 Formulari de sol·licitud i documentació
6.1 El formulari de sol·licitud per concórrer a l'ajut econòmic s'ha de portar a terme amb impresos normalitzats que es facilitaran a les dependències del Departament de Benestar Social i Família, Oficines de Benestar Social i Família i altres que consten al web del Departament de Benestar Social i Família [URL] o al web de l'Oficina Virtual de Tràmits [URL].
6.2 El formulari de sol·licitud degudament emplenat i signat, per les dues persones progenitores, ha d'anar acompanyat dels documents següents:
a) Original i fotocòpia o fotocòpia compulsada del certificat de residència legal, d'una de les persones sol·licitants, si es tracta de persones estrangeres no comunitàries.
Aquest certificat cal que acrediti la residència legal durant 5 anys.
El formulari de sol·licitud del certificat de residència s'efectua a la Direcció General de Policia i de la Guàrdia Civil, a l'oficina d'estrangeria o a les Comissaries de Policia.
b) Original i fotocòpia o fotocòpia compulsada del llibre de família complet.
c) Original i fotocòpia o fotocòpia compulsada del certificat històric de convivència d'una de les persones sol·licitants, especificant cadascun dels municipis on ha viscut durant els 5 anys de residència a Catalunya, dos dels quals han de ser immediatament anteriors a la presentació de la sol·licitud.
Aquest document també ha de justificar que tots els membres de la unitat familiar conviuen en el moment de presentar la sol·licitud.
d) Original i fotocòpia o fotocòpia compulsada del títol de família nombrosa en cas d'haver-se expedit fora de Catalunya, només en el cas de no signar la declaració responsable inclosa en la sol·licitud.
e) Original i fotocòpia o fotocòpia compulsada de la resolució per la qual es reconegui un grau de discapacitat superior al 33%, en cas d'haver-se reconegut fora de Catalunya, només en el cas de no signar la declaració responsable inclosa en la sol·licitud.
f) Original i fotocòpia o fotocòpia compulsada de la sentència o acta notarial de l'adopció o tutela, únicament en el cas que aquest document no s'hagi lliurat prèviament a l'Institut Català de l'Acolliment i l'Adopció (ICAA), o resolució administrativa d'acolliment constituït fora de Catalunya, només en el cas de no signar la declaració responsable inclosa en la sol·licitud.
g) Original i fotocòpia o fotocòpia compulsada de la resolució judicial que estableixi a qui correspon la guarda i custòdia dels infants, en cas de separació, divorci o nul·litat matrimonial, només en el cas de no signar la declaració responsable inclosa en la sol·licitud.
h) Original i fotocòpia o fotocòpia compulsada dels documents identificadors de la/les persona/es sol·licitant/s (NIF/NIE), només en el cas que no s'hagi autoritzat al Departament de Benestar Social i Família la consulta a la Direcció General de Policia.
i) Les persones sol·licitants hauran d'aportar fotocòpia compulsada de la declaració certificada de l'impost sobre la renda de les persones físiques certificada, corresponent a l'exercici 2010, només en el supòsit que no s'hagi autoritzat al Departament de Benestar Social i Família la consulta a l'Administració Tributària.
j) Respecte als membres majors de 18 anys que constin a la unitat familiar i no siguin sol·licitants, només en el supòsit que no s'hagi autoritzat al Departament de Benestar Social i Família la verificació de les dades econòmiques mitjançant la consulta a l'Administració Tributària, s'haurà d'adjuntar fotocòpia compulsada de la declaració certificada de l'impost sobre la renda de les persones físiques corresponent a l'exercici 2010.
L'òrgan que ha de resoldre la concessió de l'ajut ha de valorar la idoneïtat d'aquesta documentació aportada als únics efectes de l'ajut que preveu aquesta Ordre.
6.3 Aquesta documentació s'haurà de presentar, juntament amb la sol·licitud, a les dependències que esmenta l'apartat 6.1 d'aquestes bases, sens perjudici del que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini màxim que aquesta Ordre determina.
6.4 Si la sol·licitud presenta defectes o inexactituds o omet algun dels documents que assenyalen les bases generals, l'òrgan competent requerirà les persones sol·licitants perquè en el termini de deu dies hàbils facin les esmenes oportunes en els termes que preveu l'article 71 de la Llei 30/1992, de 26 de novembre, amb la indicació que, passat aquest termini sense esmena, es considerarà que ha desistit de la seva sol·licitud.
6.5 Quan l'òrgan competent per a la tramitació de l'ajut no pugui fer les comprovacions adients pels tràmits administratius establerts, podrà requerir, sempre abans de la proposta de resolució de la concessió i en un termini no superior a 10 dies, la presentació de la documentació que acrediti la realitat de les dades contingudes en les declaracions responsables adjuntes a la sol·licitud de l'ajut.
6.6 Els requeriments a les persones interessades es podran portar a terme per mitjans electrònics sempre que aquestes hagin consentit expressament la notificació per mitjans electrònics mitjançant el formulari de sol·licitud, d'acord amb el que s'estableix l'article 43.3 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Igualment, les persones interessades podran exercir en qualsevol moment del procediment el dret a utilitzar un mitjà no electrònic i a revocar el consentiment per a les comunicacions electròniques mitjançant una sol·licitud expressa d'acord amb el que s'estableix a l'article 43.5 de la mateixa Llei.
—7 Obligacions de les persones sol·licitants
7.1 Facilitar tota la informació que li sigui requerida per l'òrgan gestor, la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent.
7.2 La modificació de les dades bancàries o el canvi de domicili de la persona sol·licitant s'haurà de comunicar al Departament de Benestar Social i Família mitjançant el model de sol·licitud corresponent [URL].
—8 Determinació del nivell d'ingressos
8.1 Els ingressos límit de la unitat familiar establerts per accedir a l'ajut econòmic que preveu aquesta Ordre es determinaran en relació amb la part general i especial de la base imposable de l'impost de la renda de les persones físiques corresponent a l'exercici 2010.
8.2 A l'efecte de determinar els ingressos de la unitat familiar, es consideren membres de la unitat familiar el pare i la mare, o qualsevol d'ells en cas de família monoparental, la persona acollidora o tutora, i els seus fills i filles, sempre que hi convisquin.
També es consideren membres de la unitat familiar el/la cònjuge o la persona que convisqui amb un vincle afectiu anàleg amb el pare o la mare dels fills o filles; i els fills o filles no comuns, sempre que hi convisquin.
8.3 Els ingressos límit de la unitat familiar establerts per accedir a l'ajut econòmic que preveu aquesta Ordre es determinaran multiplicant 14.000,00 € pel coeficient que pertoqui, en funció del nombre de persones que la integren.
Els coeficients són els següents:
Per cada membre de més s'augmentarà el coeficient en 0,30.
En cas que una de les persones membres de la unitat familiar tingui el reconeixement legal de persona amb discapacitat, s'aplicarà el coeficient corresponent a un membre més.
En cas de família monoparental, s'aplicarà el coeficient corresponent a un membre més, considerant-se en qualsevol cas un mínim de 4.
9.1 La quantia de l'ajut és de 650,00 € per naixement, adopció, tutela o acolliment.
Per a les famílies que tinguin reconegut el títol de família nombrosa o monoparental l'import serà de 750,00 €.
9.2 L'abonament es farà en un sol pagament, a partir de la resolució d'atorgament de l'ajut.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar queda subjecte al règim jurídic de les subvencions que preveu la Llei 38/2003, de 17 de novembre, general de subvencions, el seu Reglament de desplegament, aprovat mitjançant el Reial decret 887/2006, de 21 de juliol, en allò considerat bàsic, i al capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar resta exempt de l'impost sobre la renda de les persones físiques, d'acord amb el que estableix l'article 7.h) i z) de la Llei 35/2006, de 28 de novembre, de l'impost sobre la renda de les persones físiques.
En cas d'alteració de les condicions que donen lloc a l'obtenció d'aquest ajut, l'òrgan concedent podrà modificar la resolució de concessió.
13.1 L'òrgan gestor podrà verificar en qualsevol moment la veracitat de les dades facilitades per obtenir l'ajut econòmic regulat en aquesta Ordre.
13.2 En cas d'incompliment de l'obligació detallada a la base 7.1 o de falsedat en les dades o documents facilitats, l'òrgan concedent podrà iniciar un procediment de reintegrament de l'ajut econòmic concedit i abonat indegudament d'acord amb el procediment establert a l'article 100 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre.
—14 Tractament de les dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal (LOPD), les dades de caràcter personal dels sol·licitants seran tractades amb la finalitat de gestionar i tramitar aquesta convocatòria d'acord amb els principis de seguretat i confidencialitat que la normativa sobre protecció de dades estableix.